Velle van donkies, tiere op kleinhoewe gevindEen van die ongeveer 1000 donkievelle wat op die kleinhoewe gevind is. Foto: NDBV WAARSKUWING: Die foto’s onderaan die berig kan sensitiewe lesers of kinders ontstel. Beamptes van die Nasionale Dierebeskermingsvereniging (NDBV) het op ongeveer 1 000 donkievelle en sewe tiervelle beslag gelê nadat hulle op ŉ kleinhoewe in Benoni aan die Oos-Rand toegeslaan het. Navesh Singh, nasionale inspekteur by die NDBV se plaasdierebeskermingseenheid, het gesê die NDBV het reageer op ŉ wenk wat hulle ontvang het oor die bedrywighede op die kleinhoewe. Hulle het daarna ŉ soeklasbrief bekom voordat hulle op die perseel toegeslaan het. “Bale donkievelle wat met draad vasgebind is, is op die perseel gevind. Tiervelle was ook tussen die donkievelle versteek,” het Singh gesê. Toerusting wat met die onwettige handel van donkievelle verband hou, is ook op die perseel gevind. Met die NDBV se aankoms by die kleinhoewe, het die verdagtes van die toneel gevlug. Volgens Singh het die NDBV se beamptes by nadere ondersoek vasgestel dat die donkies vermoedelik agter hul nekke gekap is om hulle verlam te laat voordat hulle afgeslag is. “Die NDBV het tydens vorige sake die skokkende bevinding gemaak dat van die donkies steeds lewend was, maar verlam of bewusteloos, toe hul velle afgestroop is,” het Singh gesê. Sy het gesê daar is op al die velle beslag gelê en dit is in veilige bewaring geplaas. Die NDBV is tans in gesprek met die owerhede om strafregtelike stappe in dié verband te doen. Grace de Lange, bestuurder van die NDBV se plaasdierebeskermingseenheid, het gesê die onwettige handeldryf van donkievelle moet onmiddellik ŉ nekslag toegedien word. “Hierdie diere ly ŉ verskriklike en barbaarse dood. Ons doen ŉ beroep op die publiek om sulke voorvalle by die NDBV aan te meld,” het De Lange gesê. Lees hier meer oor die swartmark vir die uitvoer van donkievelle wat die afgelope paar jaar ontstaan het.